SK Úradný vestník Európskej únie C 283/12

Uverejnenie žiadosti o registráciu podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2006/C 283/08)

Týmto uverejnením vzniká právo vzniesť námietku voči žiadosti podľa článku 7 nariadenia Rady (ES) č. 510/2006. Námietka sa musí predložiť Európskej komisii do šiestich mesiacov od dátumu tohto uverejnenia.

ZHRNUTIE

NARIADENIE RADY (ES) č. 510/2006

Žiadosť o registráciu podľa článku 5 a článku 17 ods. 2

„BAYERISCHER MEERRETTICH“ ALEBO „BAYERISCHER KREN“

ES č. DE/PGI/005/0299/19.3.2003

CHOP ( ) CHZO ( X )

Toto stručné zhrnutie je len na informatívny účel. Úplné podrobné informácie môžu zainteresované strany a najmä výrobcovia daných produktov chránených CHOP alebo CHZO získať na základe informácií uvedených v špecifikáciách produktov v úplnom znení buď na národnej úrovni (pozri č. 1), alebo v Európskej komisii (1).

1. Zodpovedný orgán v členskom štáte:

Názov: Deutsches Patent- und Markenamt — Markenabteilung 3.2 Adresa: D-80297 München Tel.: (49-89) 21 95 46 22 Fax: (49-89) 21 95 41 43 E-mail: —

2. Skupina:

Názov: Schutzgemeinschaft „BAYERISCHER MEERRETTICH“ Adresa: Industriestraße 24, D-91083 Baiersdorf Tel.: (49-9133) 776 00 Fax: (49-9133) 77 60 77 E-mail: hts@schamel.de Zloženie: Výrobcovia/spracovatelia ( X ) Iné: ( )

3. Druh výrobku:

Trieda 1.6, zelenina, spracovaná a nespracovaná

4. Špecifikácia (zhrnutie požiadaviek v zmysle článku 4 ods. 2)

4.1 Názov: „Bayerischer Meerrettich“ alebo „Bayerischer Kren“

4.2 Opis: Chren „Bayerischer Meerrettich“ alebo „Bayerischer Kren“ sa vyrába podľa platných noriem Bayerische Qualitätsnormen für Meerrettich (Bavorské normy kvality pre chren) zo 16. mája 1979. „Bayerischer Meerrettich“ alebo „Bayerischer Kren“ je v ponuke v podobe koreňa (surový tovar) alebo spracovaný (spracovaný tovar). Spracovaný „Bayerischer Meerrettich“ alebo „Bayerischer Kren“ sa vyrába podľa tradičných receptov najmä v okresoch Erlangen-Höchstadt, Neustadt an der Aisch/Bad Windsheim a Forchheim.

Zloženie spracovaného chrenu „Bayerischer Meerrettich“ alebo „Bayerischer Kren“ pripraveného na konzumáciu je: strúhaný chren (surovina) ochutený octom, olejom a koreninami.

Minimálny podiel strúhaného chrenu, ktorý musí konečný výrobok obsahovať, je stanovený v požiadavkach „Qualitätsanforderungen für Meerrettichdauerwaren“ (Požiadavky na kvalitu trvanlivých výrobkov z chrenu).

Nespracovaný chren (surový tovar) na výrobu spracovaného chrenu „Bayerischer Meerrettich“ alebo „Bayerischer Kren“ musí na 100 % pochádzať z Bavorska, pretože bavorská surovina je základom charakteristickej ostrosti a osobitnej korenistej chuti konečného výrobku „Bayerischer Meerrettich“ alebo „Bayerischer Kren“. Ďalšie prísady ako ocot, olej a koreniny nemusia byť vyrobené, resp. vypestované v Bavorsku.

Charakteristické vlastnosti suroviny:

„Bayerischer Meerrettich“ alebo „Bayerischer Kren“ má vysoký podiel vitamínu C, éterických olejov a antibiotických látok. Charakteristická je osobitná štipľavá chuť a jedinečná aróma chrenu „Bayerischer Meerrettich“ alebo „Bayerischer Kren“.

Charakteristické vlastnosti spracovaného výrobku:

Strúhaný chren „Bayerischer Meerrettich“ alebo „Bayerischer Kren“ sa spracúva na základe receptov, ktoré si odovzdávajú a chránia celé generácie. Hlavné prísady sú chren, ocot, olej a koreniny. Hotový „Bayerischer Meerrettich“ alebo „Bayerischer Kren“ je mimoriadne ostrý a korenistý, t. j. má rustikálnu, konštantne štipľavú a korenistú príchuť. Mimoriadne šetrným spôsobom spracovania sa zabezpečuje jedinečná svetlá farba bez tmavých škvŕn a vysoko viskózna konzistencia konečného výrobku.

Spracované prípravky z chrenu musia mať minimálny obsah chrenovej suroviny v súlade s usmerneniami o spracovaní výrobkov z chrenu. Len výrobky, v ktorých je tento minimálny obsah dodržaný, sa môžu označovať názvom „Bayerischer Meerrettich“ alebo „Bayerischer Kren“.

4.3 Zemepisná oblasť:: Chren „Bayerischer Meerrettich“ alebo „Bayerischer Kren“ sa musí pestovať na vhodných pôdach, aké sa nachádzajú predovšetkým v strednom a hornom Fransku a musí byť spracovaný v Spolkovej republike Bavorsko. Surovina sa tradične spracúva vo franských okresoch Erlangen-Höchstadt, Neustadt an der Aisch/Bad Windsheim a Forchheim.

4.4 Dôkaz o pôvode: Spoľahlivé spätné vysledovanie pôvodu tovaru „Bayerischer Meerrettich“ alebo „Bayerischer Kren“ je zaručené právnou úpravou o vysledovaní tovaru: na základe označenia šarže na každom jednotlivom balení tovaru, ako aj zákonom predpísaného označenia nákupu, predaja a výroby sa pôvod výrobku „Bayerischer Meerrettich“ alebo „Bayerischer Kren“ dá kedykoľvek jednoznačne dokázať. Označenia nákupu, predaja a výroby môže na požiadanie skontrolovať poverený nezávislý kontrolný orgán.

Poľnohospodárski výrobcovia chrenu „Bayerischer Meerrettich“ alebo „Bayerischer Kren“ sú evidovaní v registri, ktorý vedie a každoročne aktualizuje Spoločenstvo výrobcov bavorského chrenu. Len tí poľnohospodárski výrobcovia, ktorí sú uvedení v tomto registri, môžu dodávať surovinu spracovateľom na výrobu chrenu „Bayerischer Meerrettich“ alebo „Bayerischer Kren“. Združenie „Erzeugergemeinschaft Bayerischer Meerrettich“ (Spoločenstvo výrobcov bavorského chrenu) je súčasne členom spolku „Schutzgemeinschaft Bayerischer Meerrettich“ (Ochranný spolok chrenu Bayerischer Meerrettich). Správnosť záznamov o pestovaní, obchodných transakciách kontroluje nezávislý kontrolný orgán z poverenia žiadateľa.

4.5 Spôsob výroby: Pestovanie chrenu má v Bavorsku stáročnú tradíciu pričom sa dodržiavajú osvedčené výsledky odbornej praxe. Od polovice 15. storočia sa bavorská pestovateľská oblasť považuje za oblasť pestovania chrenu s najväčšou tradíciou.

Pestovanie je namáhavé a vyžaduje si vysoký podiel ručnej práce. Stará sedliacka múdrosť preto hovorí: „Nech na chrenový lán každý deň príde jeho pán“. Koncom februára, keď sa končí obdobie mrazov, sa otvárajú hroble, v ktorých prezimovali chrenové sadenice. Koreňové odrezky sa skladujú vo svetlej miestnosti, až kým nezačnú pôsobením svetla vytvárať výhonky. V apríli sa uložia do pripravenej pôdy „hlavou na východ, smerom k vychádzajúcemu slnku“, smerom hore ľahko naklonené. Začiatkom mája potom vyháňajú prvé výhonky. Teraz sa začína ošetrovanie. Každý odrezok treba do polovice odhrabať, bočné výhonky poolamovať a nechať len najsilnejší výhonok. Je to potrebné na to, aby sa neskôr vytvoril len hlavný koreň.

Až do zberu úrody na jeseň treba každý koreň chrenu ešte aspoň raz odhrabať, odstrániť bočné výhonky a znovu prihrabať. Dodnes sa to ešte robí prevažne ručne; bočné korienky môžu rásť len na konci hlavného koreňa (práve to budú sadenice na budúci rok). Sfarbovanie listov oznamuje nastupujúcu zrelosť. A v októbri je čas zberu: pôda sa uvoľní strojom a korene chrenu sa vytiahnu ručne.

Keďže koreň spotrebuje všetky živiny obsiahnuté v pôde, mal by sa chren pestovať na tom istom poli len každé tri roky.

Spracúva sa len vybraná, skontrolovaná a ručne prebraná surovina. Chren sa očistí, premyje a čerstvo nastrúhaný sa dochutí prísadami (pozri bod 4.2). Vďaka šetrným metódam sa aróma chrenu „Bayerischer Meerrettich“ alebo „Bayerischer Kren“ v plnej miere zachová. Surovina, ktorá nejde na okamžité spracovanie, sa skladuje v chladných priestoroch.

Treba zdôrazniť, že korene chrenu sa pred ďalším spracovaním preberajú ručne. Na to, aby chren nestratil arómu a zachovala sa jeho charakteristická ostrosť a obsahové látky, ktoré určujú jeho hodnotu, firmy v bavorskej spracovateľskej oblasti vyvinuli v priebehu storočí špeciálne metódy, pri ktorých sa na chren pôsobí mechanickou silou v čo najmenšej miere. Okrem toho treba podčiarknuť, že pri konzervovaní chrenu „Bayerischer Meerrettich“ alebo „Bayerischer Kren“ sa používa len sírenie a žiadne iné konzervačné látky chren neobsahuje. Aj tým sa odlišuje od spracovaného chrenu z iných miest pôvodu.

4.6 Prepojenie: Názov „Bayerischer Meerrettich“ alebo „Bayerischer Kren“ sa už po stáročia používa na označenie chrenu, ktorý bol vypestovaný a spracovaný v Bavorsku. Zdroje uvádzajú, že pestovanie chrenu zaviedol v 15. storočí markgróf Johannes Alchemista pri rieke Regnitz. Presné údaje sa objavujú prvýkrát v knihe „Die Nymphe Noris“ (Nymfa Noris) z roku 1650, pričom sa hovorí o „českom chrene v krajine cesnaku“ (Fransko). Poľné pestovanie chrenu medzi mestami Forchheim a Erlangen spomína v roku 1787 Johann Füssel vo svojom cestopise. Po otvorení kanálu Dunaj-Mohan („Ludwigov kanál“) v roku 1846 sa chren „Bayerischer Meerrettich“ alebo „Bayerischer Kren“ prepravoval na lodiach z Baiersdorfu do Rakúska a Uhorska, ale aj do Izraelu, USA, Ruska a iných krajín. Od roku 1912 výrobcovia v Baiersdorfe a okolí chren aj strúhali a ponúkali ako hotový výrobok určený na kuchynské použitie. Okolo známeho mesta chrenu Baiersdorfu sa nachádza pestovateľská oblasť s najväčšou tradíciou na svete. Okrem toho je ešte aj dnes najvýznamnejšou oblasťou pestovania chrenu v Nemecku.

Pôda v bavorských pestovateľských oblastiach, ako aj tamojšie klimatické podmienky poskytujú chrenu optimálne podmienky na rast. Tak napríklad teplé podnebie (priemerná ročná teplota 8,5 °C) a malé množstvo zrážok (asi 600 mm) v kombinácii s osobitnými vlastnosťami pôdy (kypré pôdy s obsahom piesku a ílu) majú v porovnaní s inými pestovateľskými oblasťami za následok vyšší obsah glukozinulátu v chrene.

Tradičné receptúry výrobcov a ich poznatky o šetrnom spracovaní viedli k vytvoreniu jedinečnosti druhu chrenu „Bayerischer Meerrettich“ alebo „Bayerischer Kren“. Spracovaný „Bayerischer Meerrettich“ alebo „Bayerischer Kren“ nie je potrebné dopĺňať chrenom z iných pestovateľských oblastí.

Chren „Bayerischer Meerrettich“ alebo „Bayerischer Kren“ sa už stáročia teší veľkej obľube spotrebiteľov v samotnom Bavorsku i mimo neho.

4.7 Kontrolný orgán:

Názov: Bayerische Landesanstalt für Landwirtschaft — Institut für Ernährungswirtschaft und Markt Adresa: Menzinger Strasse 54 D-80638 München Tel.: (49-89) 17 80 00 Fax: (49-89) 17 80 03 13 E-mail: —

4.8 Označovanie: „Bayerischer Meerrettich g.g.A“ (chránené zemepisné označenie) alebo „Bayerischer Kren g.g.A“ (chránené zemepisné označenie).

4.9 Vnútroštátne požiadavky: —

(1) Európska komisia, Generálne riaditeľstvo pre poľnohospodárstvo a rozvoj vidieka, politika kvality poľnohospodárskych výrobkov, B-1049 Brusel.